
ОТНОСНО: Допълване на Програма за управление и разпореждане с имотите – общинска собственост през 2026 г. с поземлен имот с идентификатор 12259.1023.219 по Кадастралната карта и кадастралните регистри на гр. Враца, и даване на съгласие за провеждане на публично оповестен конкурс за отдаването му под наем 
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Община Враца е собственик на поземлен имот с идентификатор 12259.1023.219 по Кадастралната карта и кадастралните регистри на гр. Враца, с площ 1 490 кв. м., Трайно предназначение на територията: Урбанизирана, Начин на трайно ползване: За паркинг, актуван с Акт за публична общинска собственост №4265/30.09.2026 г.
Към настоящия момент поземленият имот се използва свободно за паркиране на моторни превозни средства, без да се заплащат такси за паркиране и без да се реализират приходи за общинския бюджет.

С оглед осигуряване на ефективно и целесъобразно управление на общинската собственост, увеличаване на приходите в бюджета на Община Враца, както и създаване на условия за благоустрояване, стопанисване и поддържане на имота без ангажиране на бюджетни средства, е целесъобразно същият да бъде отдаден под наем чрез публично оповестен конкурс, при предварително определени условия и критерии за оценка на предложенията.
Във връзка с гореизложеното и на основание чл. 14, ал. 7 от Закона за общинската собственост, чл. 18, чл. 69 и чл. 70, ал. 3 от Наредбата за реда за придобиване, управление и разпореждане с общинско имущество, предлагам на Общински съвет – Враца да приеме решение за допълване на Програмата за управление и разпореждане с имотите – общинска собственост през 2026 г. и за провеждане на публично оповестен конкурс за отдаване под наем на гореописания поземлен имот, с първоначален месечен наем в размер на 536,40 евро (петстотин тридесет и шест евро и четиридесет евроцента), определен съгласно Приложение №1 към Наредбата за реда за придобиване, управление и разпореждане с общинско имущество – Тарифа за определяне на началния размер на месечния наем за 1 кв. м. при предоставяне на помещения, терени и места, открити паркинги над 500 кв. м., за срок от 10 (десет) години, като определи критериите за оценка на предложенията в конкурса.

Приложение:  
1. Акт за публична общинска собственост №4265/30.09.2026 г.

2. Скица на поземлен имот.

ОТНОСНО: Допълване на Програма за управление и разпореждане с имотите – общинска собственост през 2026 г. с поземлен имот с идентификатор 12259.1023.219 по Кадастралната карта и кадастралните регистри на гр. Враца, и даване на съгласие за провеждане на публично оповестен конкурс за отдаването му под наем 
ОБЩИНСКИ СЪВЕТ

На основание чл. 21, ал. 1, т. 8 от Закона за местното самоуправление и местната администрация, чл. 8, ал. 9 и чл. 14, ал. 7 от Закона за общинската собственост, чл.15,  чл. 69 и чл. 70, ал. 3 от Наредбата за реда за придобиване, управление и разпореждане с общинско имущество, във връзка с внесено предложение от Кмета на Община Враца и при мотиви изложени в Предложението
РЕШИ:
1. Допълва Програмата за управление и разпореждане с имотите – общинска собственост през 2026 г., като включва поземлен имот с идентификатор 12259.1023.219 по Кадастралната карта и кадастралните регистри на гр. Враца, с площ 1 490 кв. м., Трайно предназначение на територията: Урбанизирана, Начин на трайно ползване: За паркинг, актуван с Акт за публична общинска собственост №4265/30.09.2026 г.

2. Дава съгласие за провеждане на публично оповестен конкурс за отдаване под наем на имота, описан в т. 1, за срок от 10 (десет) години.

3. Определя първоначален месечен наем за участие в конкурса в размер на 536,40 евро (петстотин тридесет и шест евро и четиридесет евроцента), определен съгласно Приложение №1 към Наредбата за реда за придобиване, управление и разпореждане с общинско имущество – Тарифа за определяне на началния размер на месечния наем за 1 кв. м. при предоставяне на помещения, терени и места, открити паркинги над 500 кв. м.
4. Определя следните задължителни условия за провеждане на конкурса:
4.1. Имотът да се използва единствено по предназначение – за паркинг на моторни превозни средства.
4.2. Наемателят да осигурява за своя сметка стопанисването, поддържането, почистването и благоустрояването на имота през целия срок на договора за наем.
4.3. Всички дейности по благоустрояване и подобрения в имота да се извършват при спазване на приложимите нормативни изисквания и след необходимото съгласуване с Община Враца.
5. Определя следните критерии за оценка на предложенията в конкурсната процедура, с максимален общ брой 100 точки:
5.1. Критерии за оценка и относителната им тежест в комплексната оценка (КО):
К1 – Предложена месечна наемна цена – максимален брой 30 точки.

К2 – Предложена стойност на инвестициите за благоустрояване на имота – максимален брой 60 точки.

К3 – Срок за изпълнение на инвестиционната програма – максимален брой 10 точки.

5.2. Оценката по критерий К1 се определя по формулата:
К1 = (Цк / Цmax) × 30, където:

Цк – предложената месечна наемна цена от съответния участник;

Цmax – най-високата предложена месечна наемна цена измежду допуснатите участници.
5.3. Оценката по критерий К2 се определя по формулата:
К2 = (Ик / Иmax) × 60, където:

Ик – стойността на предложените допустими инвестиции от съответния участник;

Иmax – най-високата предложена стойност на допустимите инвестиции измежду допуснатите участници.

5.4. Оценката по критерий К3 се определя по формулата:
К3 = (Сmin / Ск) × 10, където:

Сmin – най-краткият предложен срок за изпълнение на инвестиционната програма измежду допуснатите участници;

Ск – предложеният срок за изпълнение на инвестиционната програма от съответния участник.

Срокът за изпълнение се посочва в цели календарни месеци и не може да бъде по-дълъг от 12 месеца, считано от датата на сключване на договора за наем. Кандидатът предложил срок по дълъг от 12 месеца се отстранява от конкурсната процедура.
5.5. Участниците представят инвестиционна програма, съдържаща описание на предвидените дейности, стойността на инвестициите и график за тяхното изпълнение. Предвидените инвестиции следва да са свързани с благоустрояване и подобряване на състоянието и функционалността на имота, при спазване на приложимите нормативни изисквания.

5.6. Комплексната оценка се определя по формулата:

КО = К1 + К2 + К3
Максималният брой точки е 100.

Класирането се извършва в низходящ ред според получената комплексна оценка. При равен брой точки предимство има участникът, предложил по-висока месечна наемна цена.

6. Възлага на Кмета на Община Враца да организира и проведе конкурсната процедура, да утвърди конкурсната документация и да сключи договор със спечелилия участник.

